રવિવારે થયેલા પ્રધાનમંડળના ફેરબદલમાં એસ. જયપાલ રેડ્ડીને પેટ્રોલિયમ મંત્રાલયમાંથી ખસેડીને સાયન્સ ઍન્ડ ટેક્નૉલૉજી પ્રધાન બનાવવામાં આવ્યા છે. એવી અટકળો છે કે કેટલીક મોટી કૉર્પોરેટ કંપનીઓ વિરુદ્ધના નિર્ણયોને પગલે રેડ્ડીને દૂર કરવામાં આવ્યા હતા. સૂત્રોના જણાવ્યા પ્રમાણે ખુદ જયપાલ રેડ્ડી પણ તેમની બદલીથી નારાજ છે. ઇન્ડિયા અગેઇન્સ્ટ કરપ્શનના સભ્ય અરવિંદ કેજરીવાલે રિલાયન્સવિરોધી નિર્ણયોને કારણે જયપાલ રેડ્ડીને ખસેડવામાં આવ્યા હોવાનો સીધો આક્ષેપ મૂક્યો હતો. તેમણે કહ્યું હતું કે ‘શારીરિક રીતે અક્ષમ લોકો માટેનું ભંડોળ ખિસ્સામાં સેરવી લેવાનો આરોપ છે એવા ખુરશીદને પ્રમોશન આપવામાં આવ્યું છે, જ્યારે જયપાલ રેડ્ડી જેવા પ્રામાણિક પ્રધાનની બદલી કરી દેવામાં આવી છે. આ રીતે સરકાર લોકોને એવો મેસેજ આપે છે કે જો તમે ભ્રષ્ટાચાર કરશો તો તમને પ્રમોશન મળશે અને જો પ્રામાણિક બનશો તો તમને છોડવામાં નહીં આવે.’